
Vállalkozói miértek - Jogi csónakban az adózás tengerén

Kulcsszavak: egyéni vállalkozó; adó;járulék;ellenőrzés
„Az adó az állam vagy más erre feljogosított közhatalmi testület által, törvényben
meghatározott módon megállapított és beszedett, kötelezően teljesítendő szolgáltatás, vagyoni
mozgás.(…) Az adó nem önkéntes hozzájárulás, hanem az államhatalom segítségével
kikényszeríthető eleme a közpénzügyi rendszer újraelosztási folyamatának, ahol az egyén vagy
szervezet az adókötelezettségek teljesítése fejében közvetlen ellenszolgáltatásra nem tarthat
igényt.
Forrás: Dr. Herich György: (szerk.) Adó magyarázatok 2014, Penta Unió Zrt, Pécs, 2014. 5.o.
Mai világunkban, amikor változások változásokat követnek, az adózónak számos
követelménynek, feltételnek kell megfelelnie ahhoz, hogy a fent említett elvárásnak eleget
tudjon tenni. Ki kell tudni igazodnia számos jogszabályban, követelményrendszeren, ami nem
is olyan egyszerű, figyelembe véve a bonyolult információk rendszerét.
Kutatásom általános képet igyekszik adni az egyéni vállalkozók, az ún. önfoglalkoztatók
adózási folyamatairól, a kötelezően szem előtt tartandó jogszabályok figyelembe vétele mellett.
Az alkalmazott módszertan középpontjában áll az egyéni vállalkozók adózási folyamatának
vizsgálata, a primer illetve szekunder kutatás során felmerült vizsgálati területek bemutatása.
Szekunder kutatásom – többek között – törvények, jogszabályok, a témában megjelenő
publikus információk vizsgálatára épül.
Primer kutatásom keretein belül sajátos esettanulmányon keresztül kívánom bemutatni egy
egyéni vállalkozó adózási sajátosságait. A kvalitatív kutatási módszerek közül – az
esettanulmányon kívül – strukturált interjúk elemzése is bemutatásra kerül.
Tehát a kutatás elsősorban egy helyzet- és tényfeltáró, önálló hipotézisekkel és tézisekkel
alátámasztott dolgozat, amelynek középpontjában az egyéni vállalkozók adózási folyamata áll.



